РЕГЛАМЕНТ (ЕО) № 579/2009 НА КОМИСИЯТА
от 2 юли 2009 година
относно определянето на допълнително количество сурова тръстикова захар с произход от държавите от АКТБ и Индия за снабдяване на рафинериите за периода от 1 октомври 2008 година до 30 септември 2009 година
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 153, параграф 4 във връзка с член 4 от него,
като има предвид, че:
(1)
Съгласно член 153, параграф 4 от Регламент (ЕО) № 1234/2007 за 2008/2009 пазарна година се преустановява налагането на вносни мита върху допълнителен внос на сурова тръстикова захар с произход от държавите, посочени в приложение XIX към същия регламент, с оглед осигуряването на адекватно снабдяване на рафинериите в Общността.
(2)
Това допълнително количество следва да се изчислява в съответствие с член 19 от Регламент (ЕО) № 950/2006 на Комисията от 28 юни 2006 г. за установяване на подробни правила за прилагането през 2006/2007, 2007/2008 и 2008/2009 пазарни години на вноса и рафинирането на захарни продукти по някои тарифни квоти и преференциални споразумения (2), въз основа на прогнозен баланс на доставките на сурова захар в Общността. За 2008/2009 пазарна година балансът посочва нуждата от внос на допълнително количество сурова захар, за да могат да се покрият нуждите от доставки на рафинериите в Общността.
(3)
За да се гарантира, че рафинериите в Общността ще бъдат снабдени с достатъчни количества сурова захар, които да задоволят обичайната им нужда от доставки, допълнителното количество следва да се разпредели между засегнатите трети страни по такъв начин, че да се осигури снабдяване в пълен размер. Смята се за уместно по отношение на Индия да се запази първоначално количество от 10 000 тона. Във връзка с останалите количества за доставка следва да бъде определен общ размер за държавите от АКТБ, които колективно са поели задължение да прилагат помежду си процедури за разпределението на количествата с цел осигуряване на необходимото снабдяване на рафинериите.
(4)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
За периода от 1 октомври 2008 г. до 30 септември 2009 г. допълнителното количество сурова тръстикова захар за рафиниране под код по КН 1701 11 10, съгласно член 153, параграф 4 от Регламент (ЕО) № 1234/2007, се определя, както следва:
а)
127 547 тона, изразени в бяла захар, с произход от държавите, посочени в приложение XIX от Регламент (ЕО) № 1234/2007, с изключение на Индия;
б)
10 000 тона, изразени в бяла захар, с произход от Индия.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 юли 2009 година.